**ZEITA SAU FEMEIE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZEIŢĂ SAU FEMEIE

De ai fi fost zeiţă în loc să fii femeie,

Te-aş fi ucis cu pietre sau te-aş fi ars pe rug.

Decât să te iubească cu dragoste plebee,

Mulţimea celor care către altare fug.

Ca să te aibă-n case, ei te-ar picta pe scânduri,

Te-ar dăltui în piatră, te-ar plămădi din lut.

Ei te-ar ascunde-n minte şi te-ar ruga în gânduri,

Dar te-ar iubi zeiţă, ca pe un simplu scut.

Chiar turmele de preoţi te-ar proslăvi zadarnic,

În slujbe fără număr ce nu ţi-ar folosi.

Să fii zeiţă totuşi te-ar obosi amarnic.

Iubită de o lume, tu n-ai putea iubi.

De-aceea să te bucuri că totuşi te-ai născut

Femeie cu ochi tandri şi mâini mângâietoare.

Să fii pentru o lume un chip necunoscut

Cât timp eşti pentru mine pământ şi cer şi soare.

Aş vrea să-ţi mângâi sânii cu buzele-mi arzânde,

Femeie primordială, credinţa mea supremă!

Hai, strânge-mă în braţe şi spune-mi vorbe blânde,

Mă apară cu trupul de-a lumii anatemă.

Dacă te fac icoană, te fac doar pentru mine.

Te pot iubi cu sete, mă poţi iubi la fel.

Chiar fără să-ţi scriu versuri cu albe crinoline

Putem să ne compunem. Sau poate mă înşel!